Hoolekogu koosoleku protokoll nr 3 2016/2017 õppeaastal
Hoolekogu koosolek  30.03.2017 kell 18.00 –  21.00 Kuusalu keskkooli lugemissaalis

Osalesid: Heigo Vija (lapsevanemate esindaja), Vello Sats (direktor), Aili Kontus (õppealajuhataja), Heleri Śelemba (õpetajate esindaja), Ingrit Keerma (õpetajate esindaja), Maria Antons-Valner (lapsevanemate esindaja), Heidi Edela (lapsevanemate esindaja), Anu Kirsman (Kuusalu valla esindaja),  Carmen Tiinas (õpilaste esindaja), hilines Viljar Moorits (lapsevanemate esindaja). Puudus lastevanemate esindaja Kaisa Kajo. 
Kuulajatena olid kohal lapsevanemad Helena Aug, Reet Idavain, Maarja Murel; Heleri Paiste ja Kerli Palu
Kutsutud külalistena olid kohal kooli majandusjuhataja Sirje Paunel ja peakokk Elge Lätt toiduanalüüsi teemal, Katrin Pahk kohvikust „Päike“ hommikusest pudrust rääkimas ja vallavanem Urmas Kirtsi riigigümnaasiumi teemal.
Koosoleku päevakord

1.Koolitoit

-Toiduanalüüs (Kerli Palu)

-Hommikune puder, mida pakutakse kohvikus Päike. Kui palju lapsi käib hommikul söömas? (Viljar Moorits)

2.Õppetöö ja hindamine

- E-kool ja päevikud, hinnete parandamisest ja kehalise kasvatuse veeranditest. (Maria Antons Valner ja Heidi Edala)

3.Koolielu korraldamine

-Kooli uuendatud sisehindamise läbiviimise kord (Vello Sats)

-Kooli põhimääruse paragrahv 18 – personali koosseis (Anu Kirsman)

4. Kuusalu keskkooli delegatsiooni visiit Belgia kooli - ülevaade oma värskest kogemusest. (Ingrit Keerma)

5.Riigigümnaasium Ida-Harjumaale

-Millised on arengud ja muutused? (vallavanem Urmas Kirtsi)

-Mida meie saame teha?
1. Koolitoit.

Toiduanalüüs. Heigo Vija tegi ettepaneku, et sel hoolekogu koosolekul tutvustab Kerli Palu lühidalt tehtud toiduanalüüsi, kuid punkt punkti haaval seda ei aruta.
Kerli Palu lühikokkuvõte 24 leheküljelisest menüüst – Reelika Õigemeel on üks väheseid tervisliku toitumise nõustajaid Eestis ja tema tegi meie palvel  Kuusalu Keskkooli märtsikuu menüü kohta analüüsi. (Analüüsis olid märgitud siiski teised kuupäevad) Analüüs tehakse glükeemilise koormuse alusel. Menüüd on võetud programmist, mida kool toiduvalmistamisel kasutab. Reelika esitas mitmeid ettepanekuid, et meie menüüd tervislikumaks muuta. Muudatused tuleks teha aga järk-järgult ja sujuvalt. 

Sirje Paunel: Tunnistan omapoolset viga: oleksin pidanud saatma Reelikale reaalse menüü, praegu oli võibolla selles ka muudatusi tehtud, tema aga võttis minu programmist otse vanad menüüd ja täpset tulemust seega kindlasti ei saanud. 

Kerli Palu: Reelika soovitus on, et lähtuda tuleks tervislikust toitumisest, mitte isiklikest väärtustest. Üks päev peaks olema kala, üks kana, üks sea, üks looma- ja sealiha jaoks ning üks lihavaba päev.

Vello Sats: Muudatusi tulebki samm-sammult teha. Täna hommikul tegime seitsmepunktilise plaani, mida hakkame täide viima kahe kuu jooksul. Tänasest loobume mahlajookidest ja paneme toidu kõrvale vee. Vaatame, kuidas sellega läheb. 
Egle Lätt: Meile kurdeti, et kalasupi asemel võiks mõni muu kalaroog olla. Proovisime siis teha ühepajatoitu lõhega. Üks asi on teha aga mingit rooga väike portsjon, teine asi tervele koolile sama toitu valmistada. Lõpuks jättis toidu välimus soovida, sest pidime valmistama seda nii suure koguse. Maitse oli küll hea, aga paljud lapsed ei söönud, kuna välimus hoidis nad eemal.
Kerli Palu: Toitumisteadlased ütlevad, et ühte toitu peaks lastele viis korda pakkuma, enne kui nad saavad kindlad olla, kas toit meeldib neile või mitte. 

Sirje Paunel: Me võtsime Reelikaga juba uuesti ühendust ja teeme omavahel kindlasti veel koostööd. Need menüüd ei ole hetkel õiged. 

Carmen Tiinas: Kui ma analüüsist klassis rääkisin, siis imestati, et soola on toidus liiga palju. Pigem peetakse toitu magedaks. Kohe hakati ka muretsema jäätise pärast – et äkki jäetakse need välja. Heigo Vija: Palun ka protokolli panna, et antud toiduanalüüsi finantseeris meie kool ise
Hommikune puder, mida pakutakse kohvikus Päike. Kui palju lapsi käib hommikul söömas? (Viljar Moorits) – Katrin Pahk: Hommikusel pudrul käib stabiilselt umbes kümme-viisteist last. Registreerimiseks käiakse kohvikust varem läbi või saadetakse ka Messengeris sõnum. Viljar Moorits: Olen tänulik, et kohvik on meile sellise lahenduse leidnud. Minu hüpotees on see, et kui seda putru pakutaks koolisööklas, oleks sööjaid palju rohkem. Ka hind 1 euro on võibolla natuke hirmutav. Vello Sats: Anu Kirsman on tulnud väga lahkelt kaasa ja pakkus kõigile võimaluse toetust taotleda. Katrin Pahk: Ma arvan, et need pered, kes toetust vajavad, ei pruugi olla sellest võimalusest üldse teadlikud või ei ole nad võimelised ise seda toetust taotlema. Anu Kirsman: Arutasime ka võimalust klassijuhatajate abi kasutada, kuid otsustasime siiski, et pakume seda toetust kõigile, mitte ainult majanduslikult raskes olukorras olevatele inimestele. Hetkel ei ole keegi avaldust täitnud. Me ei saa ka kokku leppida, et teeme kümme tasuta portsu. Kuidas seda reguleerida? Aga ma olen nõus, et koolisöökla puhul oleks sööjate arv suurem. Egle Lätt: Koolisööklal ei ole võimekust seda putru hommikuti pakkuda. Meie kanda on sel ajal õpilaskodu. Heigo Vija: Inimestele peaks selgitama, et see ei ole abi palumine, vaid lastel on õigus seda putru süüa. Vello Sats: Aga räägime infotunnis, et klassijuhatajad räägiks lastega tasuta pudru söömise võimalustest. Viljar Moorits: Kas õpilaskodule putru tehes ei saa samal ajal teistele putru teha? Sirje Paunel: Meil on sööklas liiga väike pind ja me oleme ka alamehitatud. 
2. Õppetöö ja hindamine. 

e-kool ja päevikud – Maria Antons-Valner: Milline on kooli seisukoht – millistes klassides kasutatakse päevikuid ja millises vanuses ainult e-kooli? Kui päevikut vajatakse ka põhikoolis, siis miks? Aili Kontus: esimene kuni neljas klass saavad päeviku kooli käest kingituseks, põhikoolis on ta kohustuslik, kuigi selle kasutamine on õpilaseti erinev. Need lapsed, kes õpivad pikapäevarühmas, saavad kasutada päevikut, et kodust õppimist vaadata. Õppimine peaks olema iga tunni lõpus tahvlile kirjutatud, selle saab õpetajatele veelkord üle mainida. Kui päevikut ei kasutata, on m-koolis õpilasel vanemaid hüüumärke keeruline jälgida. Parim lahendus oleks sel puhul arvutivarianti kasutada. Katrin Pahk: Minu teine laps  käib teises koolis ja temal on kõik päevikus kirjas. Ka õppevälised tegevused.  Heidi Edela: minu meelest ei sobi ainult e-kool lapse ajakavaks. Päevikusse tuleks kanda kõik päevaplaanid. E-koolis ei saa laps oma päeva ise planeerida, aga päevikus oleks see võimalus olemas.  Lastes tuleb kasvatada vastutust ja enese asjade organiseerimist. Seda ei toeta e-kool üldse. Lagedi kool lõpetas ka e-kooli kasutamise ära ja läks päeviku peale üle. Maria Antons-Valner: Kas juhtkonnal ja hoolekogul on siis ühine seisukoht, et päevikut on tõesti vaja? Heigo Vija: Kui päevik on ühine nõue, siis kasutamegi seda selgitust, et see aitab lastel aega planeerida, rääkida, et see on nende enda jaoks. Samas võiks ka hoolsuse hinne selle järgi tulla. Ingrit Keerma: Kes kontrollib seda täitmist? Me ei saa seda sunduslikuks muuta. Carmen Tiinas: Mina kasutan väga palju märkmikku, sest ma olen väga aktiivne. Aga ma ei tea, et gümnaasiumiosas teised üldse neid kasutaks. 
Hinnete parandamine – Maria Antons-Valner: Eelmises punktis sai juba mainitud, et hüüumärgid e-koolis ei toeta kuigi hästi lapse võimalusi meeles pidada, mida ja milles tal parandada on vaja. Õpilaste ja õpetajate vaheline kommunikatsioon võiks selles küsimuses tihedam olla. Samuti huvitab mind, kas võib olla, et tööde parandamine oleks paljudele õpilastele mugavam tunni ajal ära teha, mitte eraldi konsultatsioone kokku leppida? Konsultatsioonid on ju viimaste tundide ajal, aga nt kaheksandas klassis on juba kahel päeval nädalas kaheksa tundi – nendel päevadel nad siis konsultatsiooni ei jõuaks. Aili Kontus: Konsultatsioone saab vajadusel ka muudel aegadel teha, see on alati õpetaja ja õpilase vaheline suhtlus ja kokkulepe. Heigo Vija: Õpilane peab ise ka vaeva nägema, et oma hindeid parandada. 
Suusaveerandid – Maria Antons-Valner: juba mitmendat aastat on tunne, et meie suusatundide võimalused on ilmataadi tujude tõttu vägagi piiratud. Seepärast teen ettepaneku uuest õppeaastast veerandid niimoodi jagada, et meil on kaks õue- ja kaks siseveerandit. KUI mingi ime läbi meile ohtralt mõnusat lund jagatakse, saavad õpetajad e-kooli teate üles panna, et õpilaste huvi korral viiakse läbi ka mõned õue- ehk suusatunnid.  Ingrit Keerma: Jah, mure on olemas, aga head lahendust praegu ei ole. Oleme arutanud võimalust suuskade laenutust pakkuda. Heigo Vija: Selle jaoks ei ole meil vist ruumi ega ressurssi. Kui asi aga käiku läheks, võiksin ise kohe mingi koguse suuski ja suusasaapaid annetada. Kui meil aga väga vähe head suusailma on, siis võivad lapsevanemad ka ise need paar tiiru oma lastega suusatamas käia. Vello Sats: suuski veel leiaks, aga saapaid on raskem leida ja neid pole ka kusagil kuivatada. Samas, kui on hea suusailm, siis on siin kooli juures olnud sada viiskümmend paari suuski ja need seisavad täiesti turvaliselt. Heigo Vija: Jah, see on ka minu kolleegide seas imestust tekitanud, et meil siin nii turvaline on. 
3.Koolielu korraldamine
-Kooli uuendatud sisehindamise läbiviimise kord (Vello Sats)
Vello Sats: sisehindamine on pidev protsess. Sisehindamise mõte on õpilaste ja koolitöötajate jaoks kool aina paremaks muuta. Sisehindamise tulemused on aluseks kooli tegevuse parendamisele ning neid kasutatakse järjepidevalt arengukava tegevuskava korrigeerimisel.

Korraldame ka rahuloluküsitlusi. SA Innove korraldab alates sellest aastast 8. ja 11. klassidele küsitlusi, järgmisest aastast tahab HTM lisada sellesse ka neljandad klassid ja lapsevanemad. Hiljem anname nende küsitluste põhjal õpilastele ja õpetajatele ka tagasisidet. Anu Kirsman: Kooli koduleht vajaks kaasajastamist. Vello Sats: Kooli koduleht on jäänud jäävate väärtuste kohaks, jooksev info liigub rohkem läbi ekooli ja Facebooki. Heigo Vija: Kuidas õpilaste esindaja arvab, kas koduleht on vajalik või mitte? Carmen Tiinas: See on kindlasti vajalik. Seal on olemas näiteks kõik õpetajate meilid. Heigo Vija: Minu kogemus on, et ma saan sealt kõik vajaliku kahe klikiga kätte. Heidi Edela: Minu mure on, et kui ma kodulehele lähen, siis otsin ma õpetaja meiliaadressi või telefoni. Meiliaadress on, telefoni mitte. Vello Sats: Telefoninumbrit sinna ka ei tule, see on õpetajate privaatsuse teema. 
-Kooli põhimääruse paragrahv 18 – personali koosseis (Anu Kirsman) –otsustati, et lükkame selle punkti seekord edasi. 
4. Kuusalu keskkooli delegatsiooni visiit Belgia kooli - ülevaade oma värskest kogemusest. (Ingrit Keerma) – Belgia kooli ümbrus on mingil põhjusel väga räpane ja nende siseõu näeb välja nagu vanglafilmides. See jäi meile kõikidele silma. Meil oli kaasas kümme õpilast ja viis neist on õpiraskustega. Laste tagasiside oli selles mõttes ootuspärane, et ikka on parim toit hamburger ja kõige toredam osa reisist shoppamine. Õnneks käisime ka arhitektuuriliselt ilusates kohtades. Belgias oli kahjuks palju organiseerimatust ja ootamist, mis muutis eriti rahutuks meie õpiraskustega lapsed. Tehti ka rühmatööd unistuste kooli teemal ja sellest tuli välja, et õpiraskustega lapsed tahtsid ka põhikoolis „oma“ õpetajat, et neil oleks keegi, keda usaldada. Ööbimised olid rahutud, aga samas oli hästi palju põnevat ja mina läheksin kindlasti võimalusel uuesti. Heigo Vija: Palju lapsed seda kogemust hinnata oskasid? Kas nad tutvustasid kuidagi ka oma kooli või kodumaad? Ingrit Keerma: Meil olid kaasas tublid ja toredad lapsed, aga neist ei olnud väga palju esinejat või oma kooli esindajat. Teiste lastega suhtlesid nad küll hea meelega. Vello Sats: Kooli esitlemine on tegelikult juba ka ette ära tehtud, sest tegemist on pikaajalise projektiga. Ingrit Keerma: Meie kooli kodulehel on selle reisi kohta ka blogi üleval ja seal on laste tagasiside ilusti kirjas. Heigo Vija: Mina sooviksin, et kui lapsed niimoodi reisile lähevad, siis nad seal siiski oma kooli esindaks. Vello Sats: Sellega on tõesti juba varem tegeletud ja vastavad tutvustusvideod on kõik juba ette saadetud. Ingrit Keerma: Lastevanematega peaks kindlasti ka rääkima, et kuigi lapsed tunnevad ennast näiteks dressidega reisil mugavalt, kipuvad nad selliste riiete taskutest näiteks mobiiltelefone ära kaotama ja seepärast ei ole see parim võimalik valik. Vello Sats: Hea tähelepanek, räägime sellest edaspidi nende lapsevanematega, kelle lapsed järgmisele reisile lähevad. Huvitav tähelepanek on ka see, et kui me käime Norras, siis seal on kõik sarnane meie enda korraldusega, Itaalias ja Portugalis on näiteks aga ajal teine väärtus ja meie inimestel hakkab seal igav, sest organiseerimist on väga vähe ja palju on ootamist. 
5.Riigigümnaasium Ida-Harjumaale

Urmas Kirtsi: Asju saab alati paremini, aga paarikümne aastaga Kuusalu omavalitsuses oleme oma lasteasutused üsna heasse seisukorda saanud. Me teame, mis juhtus nõuka ajal seitsmekümnendate alguses, kui pandi kinni külakoolid. Külad kui tõmbekeskused jäid soiku. Ka tänapäeval on kool üheks tõmbekeskuse märgiks. Mina olen rääkinud riigigümnaasiumi teemal kolme ministriga: Aaviksoo, Ligi ja Reps. Olen proovinud neile viidata, et Harjumaa on nii suur nagu kolm omavalitsust kokku ja seepärast oleks vaja nii Lääne-Harjus kui ka Ida-Harjus oma riigigümnaasiumi. Mailis Reps ütles vahepeal, et uusi riigigümnaasiume nemad looma ei hakka. Samas on nüüd teada, et päris nii see pole ja Tallinnasse neid siiski tehakse. Küll aga lubas ta kindlalt jätkata koolikohtade rentimist omavalitsuselt. Meie koalitsioon usub endiselt, et seda teemat on põhjust edasi arendada ja järgmiste aastate eelarvesse on 300 000 eurot uue koolimaja soetamiseks sisse kirjutatud. Sinna ei ole hetkel laenuraha sisse arvestatud. Suureks agaks on meil siiski sügisene haldusreform ja kartus, et kaks omavalitsust sundliidetakse. Kui meid kokku liidetakse, tuleb surve rahade kallutamiseks just Loksa poole, sest seal vajatakse raha veel rohkem kui meie koolis. Ütlen veelkord, et meie vallavalitsuse prioriteet on Kuusalu Keskkooli investeeringud. Heigo Vija: Kas Loksal jääb üldse keskkool või ei jää? Kui ei jää, siis peaks ju Loksa poolt lapsed ka meie poole liikuma ja see annab taaskord põhjuse laiendada mitte ainult kooli, vaid ka teid, parklat ja ülejäänud infrastruktuuri. 
Urmas Kirtsi: selge teadmine tulevikust saab olema oktoobris ja siis oskame me kindlalt öelda, mis saab edasi. Kindel on aga juba praegu, et mingil hetkel jääb meie piirkonda ainult üks gümnaasium. 22.-23. aprill küsime esimest korda liitmise osas vallarahva arvamust. Volikogu vastab ilmselt samamoodi nagu rahvas, aga suure tõenäosusega ei muuda see riigi otsuseid nagunii. Ühendvolikogus hakkab olema 19 liiget nagu praegugi volikogudes on ja selleks, et midagi otsustada, on vaja 51 % hääli. Olen jätkuvalt seisukohal, et geograafiliselt ei ole Ida-Harjumaal paremat paika riigigümnaasiumiks, kui seda on Kuusalu. Pärispea laps käib hetkel Tallinna riigigümnaasiumis ja sõidab bussides neli ja pool tundi. Kuusalu riigigümnaasiumi puhul oleks väga paljude laste bussisõidu pikkuseks pool tundi, aga riik ei ole endiselt meiega sama meelt. Uus koolimaja on Kuusallu minu usu põhjal siiski kindlasti tulemas, aga kas see on just riigigümnaasium, ei ole meie otsustada. Siin pole vaja hakata nullist üles ehitama, siin on vaja vaid veidi täiendada, sest väga paljud asjad on juba hetkel olemas. Viljar Moorits: Jääb loota, et meie järgmised kolm lendu loovad riigieksamitel väga heade tulemustega meie koolist suurepärase kuvandi. Urmas Kirtsi: Ministrile kirjutades kasutasin samuti selle argumendi ära, et eelmisel aastal oli Kuusalu Keskkool edetabelis väga kõrgel kohal ja et meil on väga hea kool, seda ka hoolimata sellest, et me oleme igamehekool ehk siis meie uksed on kõigile avatud. Kerli Palu: Kas ajaperspektiiv on 2020? Urmas Kirtsi: Jah, see oleks loogiline. 2018 võiks hakata projekteerima, 2019-2020 ehitama. 300 000-ga uut maja veel ei tee, aga kui 300 000 laenuraha juurde võtta, siis saaks selle maja juba püsti panna. Praegusel aastal pannakse palju finantse kohalikesse teedesse ja Kuusalu Kunstide Kooli korrastamisesse. Vello Sats: Kas ma sain õigesti aru, et 2020 on uus koolimaja Kuusalus? Urmas Kirtsi: Kui uus volikogu on selle vajalikkuses veendunud. Heidi Edela: Kas praeguses volikogus on keegi, kes arvab, et Kuusallu ei ole uut koolimaja vaja? Urmas Kirtsi: Minu teada mitte. Vello Sats: Praegu on gümnaasiumiõpilastel paremad tingimused kui algklassiõpilastel. Meil ei ole enam kuskilt ruumi ära võtta. Anu Kirsman: Ja meil on vaja ka erivajadustega laste peale mõelda. Vello Sats: Ruumipuudus on väga suur. Mul ei ole ruume enam kuskilt võtta. Samuti on õpetajate töötingimused halvenenud, sest oleme ära võtnud õpetajate toa ja vahekabinetid klasside tarbeks. Me läheme järgmisel aastal juba õpilaskodu poolele ja võtame sealt ühe ruumi avatava väikeklassi jaoks. Urmas Kirtsi: Õpilastel on väga kitsas. Heidi Edela: Ka õpetajatel on väga kitsas. Palun kindlasti ka nende ruumide peale mõelda. Vello Sats: See käibki käsikäes. Kui me saame ruumi juurde, siis hoolitsetakse kõigi vajaduste eest võrdselt.   
6. jooksvad küsimused. 

Heigo Vija: millal on järgmine koosolek ja kas me võtame seal teemaks liikluskorralduse kooli ümber? Vello Sats: Sel juhul peame kaasama ka kohaliku konstaabli. Mina olen palunud tal meie liiklust hommikuti jälgima ja võimaluse korral ka trahvima. Heigo Vija: Kutsume siis järgmine kord ta kohale ja arutame selle teema paremini läbi. Urmas Kirtsi: Proovime saada ka tee ääres bussipeatuste valgustuse paika, aga ma ei julge veel lubada, et see selle aasta jooksul tehtud saab.Vello Sats: järgmisel hoolekogu koosolekul saame rääkida ka sellest, millised on toiduanalüüsi tulemused, mida oleme saanud muuta ja kuidas lapsed need muudatused vastu võtsid. Heidi Edela: Mina soovin arutada algklasside garderoobis korra hoidmist kapis. Leian, et see on oluline teema, mida võiks liigitada suures pildis ühiskonnaõpetuse alla. See on lugupidava suhtumise õpetus kaasõpilaste suhtes  ning distsipliini küsimus. Üldiselt on koolis nõutud lugupidav suhtumine. Kuid kappi vaadates ei näe kuidagi lugupidavat suhtumist kaaskasutaja varustuse ehk isiku suunal. Kui kool on seadnud õpilastele sellised tingimused, mis on lapsele keeruline ise esialgu korraldada, siis tuleb ka õpetada nendes tingimustes toimima. Nii nagu õpetatakse teretama ja nõutakse sahtli korrashoidu klassis, tuleb õpetada ka kollektiivset kapi kasutamist. Ka suureks kasvades tuleb lastel kasutada ühisruume ja kappe (ühikad, töökoht). On vajalik, et inimesed oskaks üksteisega arvestada ja mõistaks selle olulisust. Näen praegu võimalust pöörata kitsad tingimused kasulikuks ehk ühiskonnaõpetuse üheks osaks. Heigo Vija: Kappide teemal oleme korduvalt rääkinud, kuid seni pole see tulemusi andnud. Kuna tänane päevakord oli niigi tihe, jätame selle punkti täna arutamata. 
Aili Kontus andis hoolekogu liikmetele teisipäeval teada: Ka meie leiame, et kord õpilaskappides on tähtis teema –oleme sellel teemal ka enne arutlenud, ka õpetajad on õpilastega käitumisest garderoobis rääkinud,  oleme selle teemaga ka pärast hoolekogu koosolekut taas tegelenud.

Arutasime algklassiõpilaste kappide kasutamist ja nende korras hoidmist eile, esmaspäeval juhtkonna koosolekul. Tutvustasime juhtkonnale hoolekogus välja käidud mõtteid ja algklasside ainesektsiooni esimees Margit Vunk arutab koos klassiõpetajatega, kuidas kappide korda paremaks muuta. Saatsime talle koos õpetajatega arutamiseks ka Heidi eelmise kirja ja Maria kirja koos ettepanekutega, kindlasti saadakse ka sealt mõtteid.

Samuti külastab algklasside garderoobi ka korrapidaja-õpetaja.
